Elko (Nevada)

Elko on kaupunki Yhdysvaltojen Nevadan koillisosassa ja Elkon piirikunnan hallinnollinen keskus. Sen asukasluku vuonna 2020 oli 20 564. Maantiede Elko sijaitsee Yhdysvaltojen Nevadan osavaltion koillisosassa Elkon piirikunnassa. Se on myös piirikunnan hallinnollinen keskus. Historia Elko perustettiin tuolloin uuden Central Pacific Railroad-rautatien varrelle vuonna 1868 ja alkujaan se oli noin 60 telttaa käsittänyt tilapäinen leiri. Paikka kasvoi kuitenkin nopeasti ja vuonna 1869 siitä tuli Elkon piirikunnan hallinnollinen keskus pankkeineen, saluunoinneen, kouluineen ja piirikunnan oikeustaloineen. Vuonna 1870 paikalla asui 1 160 henkilöä ja heidän joukossaan oli esimerkiksi rautatietä rakentamassa olleita kiinalaisia työntekijöitä. Monet ensimmäisistä rakennuksista tuhoutuivat tulipalossa vuonna 1871, mutta ne rakennettiin uudelleen. Nevadan yliopisto perustettiin Elkossa lokakuussa 1873, mutta se siirrettiin Renoon vuonna 1885. Elko supistui ja vuonna 1885 asukasluku oli pudonnut alle tuhanteen. Kasvua tuli uudelleen seuravan vuosisadan puolella. Western Pacific Railroad-rautatien rakentaminen vuonna 1907 kasvatti taloutta ja lähialueelle avattiin kaivoksia. Katuja, viemäröintä ja vesihuoltoa uudistettiin ja vuonna 1920 avattiin Elkon lentoasema. Kasvu hidastui suuren laman takia, mutta väkiluku oli kasvanut silti vuoden 1930-luvun lukemasta 877 lukemaan 4 094 vuonna 1940. Huomattava muutos kaupungin kehityksessä oli uhkapelaamisen laillistaminen Nevadassa vuonna 1945. Uhkapelaaminen toi kaupunkiin matkailijoita ja siihen liittyviä verotuloja sijoitettiin kaupungin kasvuun. Nykyisin Elko on Nevadan koillisosien taloudellinen keskus. Väestö Elkon asukasluku oli Yhdysvaltojen vuoden 2020 väestönlaskennan mukaan 20 564. Vuonna 2010 vastaava lukema oli 18 297. Vuonna 2020 asukkaista 66 % oli valkoisia, 28,9 % latinoja, 3,9 % intiaaneja, 2,9 % aasialaisia ja 1,1 % mustia. 8,2 % asukkaista oli syntynyt ulkomailla ja 17,1 % puhui kotonaan jotakin muuta kieltä kuin englantia. Kotitalouksien vuotuiset tulot vuosina 2020–2024 olivat 79 036 dollaria ja henkilöä kohden 37 142 dollaria. 13,8 % eli köyhyysrajan alapuolella. Lähteet